
– Fader vår, du som er himmelen. Hellige vorde ditt navn, komme ditt rike, skje din vilje.

– Det holder nå, det er nok nå. Du kan være stille. Bare bli stående der. Helt stille akkurat der du står. Ja, du kan gjøre deg klar, jeg skal fri deg fra dine synder her på jorden. Tilgivelse får du kanskje når kommer frem. Hadde du fulgt reglene til mannen på maleriet foran deg, ville dette aldri ha skjedd. Men du laget dine egne regler. Eller skal vi si at du laget dine egne unntak fra reglene. For å få de til å passe med livet ditt, til syndene dine. Og så ga du deg selv tilgivelse etterpå. Det var det du gjorde, var det ikke? Du jukset.

– Komme ditt rike, skje din vilje.

– Ja, nå skal vi sannelig la viljen hans om rettferdighet skje.

– Som i himmelen, så også på jorden.

– Ja, her på jorden skal viljen hans skje.

– Gi oss i dag vårt daglige brød.

– Vær stille. Det er ingen som hører på deg likevel.

– Og forlat oss vår skyld.

– Du har jo allerede gitt deg selv tilgivelse for det du har gjort. For alle løgnene dine, for å ha vanæret han du kaller Den Hellige Ånd. Du har levet i synd, du har bedrevet hor, du har hatt andre guder, du har tilbedt djevelen, du har spottet din gud.

– Som vi forlater våre skyldnere.

– Og hvem er det da? Er det virkelig noen her på jorden som har gjort deg noe som helst?

– Og led oss ikke inn i fristelse.

– Du har jo alltid ledet deg selv inn i fristelse. Du klarte jo aldri å stå imot. Du bare tok deg til rette. Gjorde du ikke?

– Men fri oss fra det onde.

– Ja, det skal jeg hjelpe deg med. Jeg skal fri deg fra det onde.

– For riket er ditt.

– Ja, det er i alle fall ikke ditt. Det har aldri vært det heller. Du bare tok deg til rette. Laget dine egne regler og levde etter dem.

– For riket er ditt og makten og æren i evighet.

– Evigheten skal snart bli din. For alltid. Du burde ha hengt ved siden av mannen du har foran deg. Hengt der sammen med frelseren din. Men du skal få slippe.

Så gikk skuddet av. Lyden slo svakt mellom murveggene. Frem og tilbake. Som bølger. Først intenst, men snart svakere og svakere. Og sammen med lyden stupte mennesket foran alterbilde plutselig fremover og landet på andre siden av den buete benken med rød plysj. Bare skosålene på et par upussete brune sko var synlige nå. Gummisåler. Størrelse 43. Og Jesus var blitt rød. Blanke rød striper rant nedover mot gullrammen helt nederst. Imens fant kirkerommet tilbake til stillheten. For seansen var over nå. Han hadde tilstått og fått sin straff. Det var ikke mer å gjøre. Slutt. Endelig. Ingen vei tilbake. Det var slik det var.

– Amen. Da er det nestemann sin tur, sa han stille, og la revolveren tilbake i lommen.

– Kulen sitter der, sa Bogart Ness og strakk armen opp mot maleriet av Jesus.

– Ja, det kan se slik ut, sa Ivar Røys og studerte de røde blodstripene som dekket de nakne beina til sønnen av Faderen.

– Skutt på kloss hold.

– Ja, rett og slett en henrettelse, sa Ness og nikket til en kollega i hvit kjeledress.

– Vedkomne som skjøt må ha stått omtrent her og pekt våpenet på skrått opp mot prestens bakhode, sa teknikeren og pekte.

– Og så bare blåst hodet av fyren? spurte Ivar Røys.

– Ja, du kan vel si det på den måten.

– I grunnen merkelig at alle kirker har et maleri av Jesus som bare henger der og venter på at faren hans skal hente han, sa Røys.

– Ja, men det er jo selve startstedet for vår eldgamle tro på faderen i det høye. Oppstandelsen. Men alle kriker har ikke Jesus og korset som blikkfang. Noen pynter med bilder av Maria og jeg vet om en kirke i Stavanger som har en sau hengende på veggen i stedet.

– En dau sau?

– Ja, som til og med henger opp ned.

– Du tuller. Et maleri av en sau?

– Ja, eller et lam.

– Ja, lammestek det er jo godt det. Med hvitløk og rosmarin, sa Røys og smilte.

– Dette handler ikke om mat, men om tro, sa Ness.

– Ikke for meg. Det er i så fall lenge siden. Humbug alt sammen. Både Jesus og Maria og den sauen din som henger i Stavanger, er bare innbilning. Et dårlig skuespill, sa Røys.

– Nei, et dårlig skuespill kan det ikke være. Vi har jo trodd på han karen der i mer enn to tusen år.

– Du trenger ikke vie deg med meg. Jeg har aldri trodd på fyren. Mulig at han har levd og at han ble spikret opp på korset, men der stopper sagaen for min del. Resten handler bare om makt og penger. Maktsyke, pengegriske, småpedofile onanister og psykopater hele gjengen, sa Røys surt.

– Det var da voldsomt da, sa Bogart Ness og ristet på hodet.

– Du trenger ikke være historielærer eller geni for å forstå det. I to tusen år har kirken og prestene voldtatt verden. Ja, ikke bokstavelig talt, selv om de har gjort det og. Men i Guds navn så har de kneblet hele menneskeheten. Brukt skremselspropaganda hver eneste dag, mot alle. Gjør du ikke som vi sier, så kommer du til å brenne i helvete til evig tid. Gi oss pengene dine, kjøp avlat, fold hendene, bekjenn dine synder og klø oss på ryggen. Ellers kommer djevelen og tar deg og du skal brenne i helvetes flammer. Dersom det ikke er skremselspropaganda, så er det ingenting som er det, sa Ivar Røys høyt.

– Dagens prester holder nå ikke på sånn.

– Jo, de har bare pakket propagandaen inn i litt finere papir. Men budskapet er akkurat det samme. Bøy hodet og bekjenn dine synder. Jeg var i en barnedåp for et par år siden og der fikk hele forsamlingen beskjed om å bekjenne sine synder. Jeg tenkte, hvilke synder skal jeg bekjenne nå da? Og hvordan kunne han prestemannen i den tåpelige transverstittkjolen sin vite om jeg hadde gjort noe galt? Han prøvde jo bare å gi meg dårlig samvittighet for et eller annet. Men jeg visste ikke for hva. Jeg kom ikke på noe i farten. Jeg hadde ingenting å bekjenne. Ikke som han skulle bry seg om i alle fall. Der ser du, kirken holder på samme måten i dag som de alltid har gjort. Bekjenn dine synder og putt penger i kollektbøssen, din elendige syndebukk. Ellers kommer djevelen og helvete og tar deg. Svovelpredikanter hele gjengen. Fysj, sa Røst.

– Men her snakker vi altså om en henrettelse, sa Ness.

– Ja, akkurat. En prest mindre i verden. Vi burde egentlig være glade. På vegne av menneskeheten. Et stykk mindre svovelpredikant. Hurra.

– Nå drar du det vel langt. Det ligger et menneske der som har fått halve skallen blåst av. Henrettet.

– Ja vel da, men jeg blir så sint når jeg tenker på alt det de forbannede prestene har stelt i stand. Men, ok, jeg skal gi meg. Så fred over hans minne. Og amen. Fornøyd?

– Storartet Ivar, skal bare se at du kommer til himmelen likevel.

– Det skal være bedre i helvete. Bedre mat og finere damer der sies det.

– Å?

– Ja, det har i alle fall jeg hørt, sa Røys.

– Vet vi forresten hva denne presten heter? spurte Ness og pekte på den livløse kroppen med skostørrelse 43.

– Johannes Vestvik. Han måtte jo selvsagt hete Johannes. Alle prester heter det. Oppkalt etter døperen Johannes. Han var handelsreisende i dåp i gamledager. Han reiste rundt med koffert og døpte folk. Slik at de skulle få tilgivelse de og. Johannes døpte tremenningen sin i Jordanelven. Visste du det? spurte Røys.

– Nei, faktisk ikke. Og hvem var tremenningen hans?

– Gud tilgi deg du ignorante synder. Tremenningen til Johannes het Jesus med Kristus til etternavn. Han som henger på korset rett foran deg.

– Samme fyren?

– Jepp. Akkurat samme fyren. Med samme frisyre og samme undikk. Pøbelen fra Nasaret i Galilea som forsvant opp i himmelen. Som en dag skal komme tilbake til jorden og dømme all ondskap og ta med seg alle som tror på han. Og så skal han skape en ny himmel og en ny jord, sa Røys.

– Litt av en jobb, sa Ness.

– Ja, den karen blir ikke arbeidsledig med det første. Det skal gudene vite, smilte Røys.

– Unnskyld, men dere ville snakke med meg.

Ness og Røys snudde seg, og ble møtt av et alvorlig ansikt.

– Mitt navn er Arne Skulstad, jeg er kirketjener her i Johanneskirken.

– Ja, vi ville gjerne snakke litt med deg. Vi kan kanskje sette oss der, sa Ness og pekte på første benkerad.

– Ja, men jeg tror ikke jeg kan si så mye, sa Arne Skulstad lavt og fulgte etter de to politifolkene.

– Du er altså kirketjener her. Hvor lenge har du vært det da? spurte Ness og satte seg.

– Jeg har tjent denne kirken helt siden guttedagene. Jeg begynte i koret her da jeg var åtte år og så ble jeg kirketjener da jeg var nitten. Nå er jeg snart sytti, så jeg har holdt på en stund, sa Skulstad forsiktig.

– Flott kirke, sa Røys og så i taket.

– Ja, kirketårnet er 61 meter høyt og det høyeste tårnet i Bergen. Det er Herman Major Backer som har tegnet kirken og den ble innviet i 1894. Her er plass til 1250 mennesker, så det er en stor flott kirke, sa Skulstad stolt.

– Og Johannes Vestvik, hvor lenge har du kjent han?

– Han har vært prest her siden 1998.

– Og han har tjent kirken vel i alle år? spurte Røys.

– Ja, det har han. Han var en from mann. Hvordan kunne dette skje? Jeg forstår ingenting, sa kirketjener Skulstad.

– Det gjør ikke vi heller, sa Røys.

– Hva kan du si om Johannes Vestvik? spurte Ness.

– Ikke så mye. Jeg kjente han ikke privat. Men han var en rettskaffen mann og tjente sin gud etter beste evner. Pliktoppfyllende og ydmyk. Jeg kjente han egentlig ikke så godt. Stakkars mann.

– Du har jobbet sammen med han i mer enn tjue år og så kjenner du han så dårlig?

– Ja, han var nå mest for seg selv. Han sa ikke så mye. Gjorde lite av seg, så lenge jeg gjorde jobben min. Og det gjør jeg alltid. Du vet, det kommer ikke så mange mennesker hit lenger. Det var noe helt annet den gangen jeg begynte her. Da kom det mange flere mennesker til gudstjenestene. Det er så stille her nå. Det er bare i julehelgen at kirken er full, sa Skulstad alvorlig.

– Var Johannes Vestvik gift? Hadde han familie?

– Ja, han var gift en gang, men jeg tror konen hans flyttet fra han. Han snakket aldri om ekteskapet sitt, men jeg vet at fruen flyttet. Men det er mange år siden nå.

– Hadde de noen barn?

– Nei, det har jeg aldri hørt noe om. Ja, jeg vet ikke om det er sant, men jeg hørte en gang at Vestvik hadde en datter. Men det var visst sammen med en annen kvinne. Ja, hun må jo være voksen nå.

– Vet du navnet på datteren hans?

– Nei, jeg har aldri truffet henne. Hun kom aldri hit. Jeg tror forresten at hun ikke bodde i Bergen. Nei, dette vet jeg ingenting om.

– Hva het konen hans da?

– Hun het Eva. Hun var hyggelig, men jeg traff henne bare to tre ganger. Hun smilte alltid så hyggelig. Hun satt i rullestol. Hun hadde visst alltid sittet i rullestol helt fra hun var liten jente. Men hun var veldig snill og hyggelig. Jo, hun het Eva, men jeg har ikke sett henne på mange år. Jeg vet ikke om hun fortsatt bor her i Bergen, sa Skulstad.

– Så det var bare du og Vestvik som jobbet her i Johanneskirken?

– Ja, bare oss. Og så kommer Kirsti Øverli ofte innom. Ja, hun er leder for menighetsrådet her. Hun kommer ofte innom, men jeg snakker ikke så mye med henne heller. Hun snakket nå mest med Vestvik. De satt der inne på kontoret hans og snakket sammen. Hun sa nesten aldri noe til meg. Hun var nå mest opptatt av presten. Ja, hva skulle hun nå snakke med meg om? Jeg er jo bare en stakkars kirketjener jeg. Ja, jeg har ikke engang gått på kirketjenerskolen, smilte Skulstad.

– Finnes det virkelig en kirketjenerskole? spurte Ivar Røys interessert.

– Ja, men det er en skole på internett. Det er ikke noe for meg.

– Men du har jo lang erfaring da, sa Røys vennlig.

– Ja, i over 50 år har jeg vært her nå. Jeg har gått over Puddefjordsbroen i over 50 år. Og aldri vært syk en eneste dag. Ja, jeg bor borte på Laksevågssiden. Min far jobbet på Bergen Mekaniske Verksted og min mor var lærer på Holen skole. Ja, dere vet den skolen som engelskmennene bombet i 1944. 193 mennesker ble drept på Laksevåg den gangen da engelskmennene bombet ubåtbunkeren. 152 britiske fly slapp ned over 1400 bomber. Tre bomber traff skolen og 61 elever ble drept. Det var en forferdelig tid, sa Skulstad alvorlig.

– Men du gikk ikke der da?

– Nei, jeg er født i 1953. Nei, jeg gikk ikke der da, men jeg gikk der på sekstitallet. Og da var min mor lærerinne der, sa kirketjener Skulstad.

– Akkurat. La oss gå tilbake til dagen i dag. Det var du som fant Johannes Vestvik. Var det ikke? spurte Bogart Ness.

– Ja, jeg trodde først at han hadde ramlet, men jeg så fort at han var død.

– Og når kom du på jobb i dag?

– I dag kom jeg klokken ti. Presis klokken ti. Men da jobber jeg til klokken seks, sa Arne Skulstad.

– Når pleier presten å komme på jobb da?

– Nei, det er nå så forskjellig det. Noen ganger kommer han ikke i det hele tatt.

– Tar han fri innimellom? Midt i uken?

– Ja, han er ofte vekke fra jobben.

– Hva gjør han da?

– Nei, det har jeg ingenting med. Han kommer og går som han vil, sa Skulstad.

– Alle prester gjør det, smilte Røys.

– Så du noen andre her da du kom på jobb i dag? Eller utenfor kirken?

– Nei, jeg la ikke merke til noen. Jeg låste meg inn helt som vanlig og da Vestvik ikke var på kontoret sitt, gikk jeg inn i kirken og fant han oppe ved alteret. Ja, så ringte jeg til politiet.

– Tror du på Gud? spurte Ivar Røys og smilte.

– Ja, men kanskje ikke like mye som før.

– Hva mener du med det? Enten tror man vel eller så tror man ikke?

– Ja, men jeg tror bare av og til. Når jeg trenger det om du forstår?

– Ikke helt nei.

– Jeg tror når jeg kjenner meg litt alene. Da ber jeg litt.

– Og så blir alt mye bedre? ertet Røys.

– Ja, min kone døde i fjor, så av og til kjenner jeg meg litt alene og da kan være godt å ha noen å snakke med, sa Skulstad alvorlig.

– Får du noen svar da?

– Nei, ikke akkurat svar, men man blir litt roligere. Men det er vel mest innbilning, sa Skulstad.

– Ja, det er nok det, kvitterte Røys.

– Henrettet? spurte Trude Steine overrasket.

– Ja, på kloss hold. Dau som en sild. Skutt i bakskallen, sa Ivar Røys.

– Johannes Vestvik, prest i Johanneskirken, født i Skien, 52 år, skilt, ingen barn, bosted Rosenberggaten 66 Bergen.

– Sa ikke kirketjeneren at han hadde en datter?

– Jo, men hun har vi foreløpig ikke funnet.

– Og så var han gift med Eva i rullestol.

– Ja, for ti år siden. Vi leter etter henne også, sa Bogart Ness.

– Og det er alt vi vet? spurte Trude Steine.

– Ja, så langt er det alt vi har på blokken. Fikk vi ransakingsordren? spurte Ness.

– Den har jeg her. Jeg er klar, sa Trude og reiste seg.

Leiligheten til Johannes Vestvik lå i tredje etasje. Huset var en typisk leiegård fra tyve-tallet. Middelmådig vedlikeholdt. Den tunge gamle gatedøren knirket. Trappeoppgangen innenfor luktet noe som kunne minne om kattepiss. De mørke trappetrinnene var ikke nyvasket. Bogart Ness og Trude Steine gikk opp trappen og stoppet utenfor den høye entredøren i tredje etasje. Det var lenge siden presten hadde pusset messingskiltet som viste at kontaktpunktet mellom himmelen og Johanneskirken residerte her. Nøkkelen til døren hadde politiet funnet i den dødes jakkelomme. Trude stakk nøkkelen i dørlåsen og vred om. Innenfor luktet det innestengt. Gangen var ryddig. En taklampe uten skjerm ga alt for lite lys til at man følte seg velkommen. Det var høyt under taket.

– Husk hanskene dine, sa Trude.

– Ja, faen, svarte Bogart og hentet frem de tynne plasthanskene fra jakkelommen.

På høyre side i gangen var det to dører som viste vei inn til to forskjellige rom. Dørene sto åpen. På det ene rommet sto en seng uten sengetøy, et skrivebord og et stort brunt skap med speil. Ellers ingenting. Trude vred om lysbryteren, men pæren var gått.

– Trivelig, sa Ness og fortsatte mot det andre rommet.

– Det er nok her presten sover, sa Trude og tråkket over dørstokken. En stor dobbeltseng med nattbord på hver side var plassert ved den ene langveggen. Sengene var uoppredd. En skjev lampe lyste på det ene nattbordet. Under lampen lå en bok. Trude gikk lenger inn i rommet.

– The Dictionary of Demons, sa hun og så på boken.

– Den kan du jo ta med til Ivar. Han liker sånne bøker, sa Ness.

Over dobbeltsengen hang et stort innrammet bilde av en mann med skjegg og kjortel. Mannen satt på en stein under et tre. Han holdt en gjeterstav i hånden. Flere sauer gresset i nærheten.

– Edens hage? spurte Trude.

– Sikkert. Men hvor er Eva? spurte Ness uinteressert.

– Hun bader sikkert i elven bak der.

– Naken da?

– Nei, hun bruker dykkerdrakt, sa Trude Steine.

På kortveggen ved siden av døren sto nok et klesskap. Dørene var åpne. Skjorter og jakker hang på rad og rekke.

– Han kunne nå ha åpnet et vindu her da, sa Trude surt og gikk ut av rommet.

På andre siden av gangen var det også to dører. De var lukket. Trude vred om dørhåndtaket på den ene. Innenfor ble hun møtt av en svak matos. Kjøkkenet var stort. En rund hvit lampekuppel i taket lyste opp rommet. Under vinduet gikk det en lang kjøkkenbenk. I ene enden var det en vask. På begge sider av vinduet var det høye massive overskap. Et lite kjøkkenbord og to stoler sto midt på gulvet

– Ungkarskåk, sa Trude og studerte alt rotet på benken.

– Jeg har det mer ryddig hos meg, sa Ness.

– For et griseri, sa Trude og åpnet det høye kjøleskapet som var plassert på veggen midt imot.

– Noe spiselig? prøvde Ness.

– Sikkert utgått på dato alt sammen, sa Trude og lukket døren.

– Ikke akkurat et ordensmenneske, sa Ness og gikk tilbake til gangen.

– Ikke rart han ble skilt, sa Trude og fulgte etter. Bogart åpnet døren inn til badet. Gulv og vegger var dekket av store fliser som engang hadde vært hvite. En ensom vask hang på veggen med et speilskap over. Vasken var matt og gul av gammel såpe og tannkrem. Speilet over var tåkete. Bogart åpnet skapdøren, men fant ingenting av interesse. Flisene i dusjen hadde samme farge som vasken. Sluken var full av hår og doskålen var det lenge siden noen hadde vasket.

– For en gris, sa Trude. Hun snudde i døren og fortsatte mot stuen. Det store rommet var møblert med to gamle sofaer og et rundt salongbord. Bordet var dekket av aviser og kaffekopper. Et stort tykk mønstrete teppe lå på gulvet. Flere aviser lå slengt utover. To dype lenestoler med et lite bord og en lampe i midten, var plassert ved det ene vinduet. En stor brun bokhylle var overfylt av bøker og på veggene hang forskjellige malerier. Noen med ramme og noen uten.

– Koselig, sa Ness og så seg rundt.

– Forferdelig, sa Trude.

– Prester liker det sånn. Litt rotete, litt mørkt, litt innestengt. De kommer liksom litt nærmere sin skaper på den måten, sa Ness og smilte.

I sofaen hadde presten slengt fra seg en laptop. Ladekabelen satt fortsatt i.

– Den tar vi vel med oss? sa Trude og så på Bogart.

– Nei, bare la den ligge. Teknikerne må gå gjennom hele kåken her, sa Ness og speidet ut av stuevinduet.

– Han hadde i alle fall god utsikt til arbeidsplassen sin. Vet du hvor høyt spiret på Johanneskirken er?

– Nei.

– Tipp da.

– 100 meter?

– 61.

– Interessant. Skal vi gå?

– Ja, vi er ferdige her, sa Bogart og gikk mot gangen. Han stoppet da han så hva som hang på knaggen på innsiden av stuedøren.

– En kjortel? spurte Trude.

– Ja, eller kanskje en kutte.

– Var presten medlem av en orden for munker også?

– Mulig. Utrolig hva sånne prester kan finne på for å få nærkontakt med Gud Fader i det høye, sa Ness og forlot stuen.

– Men du tror jo ikke på Gud? sa Trude.

– Jo, Jeg ville bli prest en gang jeg. Helt til jeg ble konfirmert. Da gikk det opp et lys for meg, sa Bogart.

– Hvilket lys var det da?

– Det blinket plutselig et kraftig flammende lys for mitt indre øye som sa høyt og tydelig at det var mer mellom jord og himmel enn kirke og Gud.

– Hva var det da?

– Kvinner, vin og sang. Sex, drugs and rock´n´roll. Heldigvis ble jeg frelst før Jesus kom og tok meg. Heldigvis tok livslykken meg. Jeg ble reddet i siste liten, smilte Ness.

– Og det skal jeg tro på? Jeg gikk på søndagsskolen, men etter det har kontakten med det høye vært meget begrenset. Jeg meldte meg ut av klubben da jeg var tjue, sa Trude.

– Sex, drugs and rock´n´roll, på deg også?

– Ja, på bondelandet tre kilometer sør for Gjøvik var det mye av det skal jeg si deg. Hver eneste dag etter skolen. Masse sex, masse drugs og litt rock´n´roll, sa Trude.

– Sex, drugs og Vazelina Bilopphøggers? Ikke rart at du ble politidame og flyttet til Bergen, sa Bogart og smalt igjen entredøren til den døde presten Johannes Vestvik.

